ໃນລະຫວ່າງວັນທີ 15-24 ມັງກອນ 2018, ສະຖາບັນ ເຕັກໂນໂລຊີ ຄອມພິວເຕີ ແລະ ເອເລັກໂຕຼນິກ,(ກະຊວງ ວິທະຍາສາດ ແລະ ເຕັກໂນໂລຊີ) ຮ່ວມກັບ ພະແນກ ວິທະຍາສາດ ແລະ ເຕັກໂນໂລຊີ, ແຂວງ ຈຳປາສັກ ໄດ້ຈັດກອງປະຊຸມຝຶກອົບຮົມ ໃນຫົວຂໍ້ “ການສ້າງ ແລະ ການບໍລິຫານ ຈັດການເວັບໄຊທ໌”ໃຫ້ແກ່ພະນັກງານວິຊາການພະແນກວິທະຍາສາດ ແລະ ເຕັກໂນໂລຊີ, ແຂວງຈຳປາສັກ ແລະ ຫ້ອງການ ວຕ 5 ຕົວເມືອງ; ໂດຍໃຫ້ກຽດເປັນປະທານຂອງທ່ານ ທ່ານ ສີຟອງ ແກ້ວເຮືອງມະນີ, ຫົວໜ້າພະແນກ ວິທະຍາສາດ ແລະ ເຕັກໂນໂລຊີ, ແຂວງ ຈຳປາສັກ; ພ້ອມດ້ວຍບັນດາແຂກຜູ້ເຂົ້າຮ່ວມໃນຄັ້ງນີ້ທ່ານ ສົມຈິດ ໂພທິສານ ຮອງຫົວຫນ້າພະແນກ ວິທະຍາສາດ ແລະ ເຕັກໂນໂລຊີ, ແຂວງ ຈຳປາສັກ; ທ່ານ ວຽງລະຄອນ ບົວລະພັນ ຮອງຫົວຫນ້າພະແນກ ວິທະຍາສາດ ແລະ ເຕັກໂນໂລຊີ, ແຂວງ ຈຳປາສັກ; ແລະ ທ່ານ ພອນປະເສີດ ສຸລິນທອນ ຮັກສາການຫົວຫນ້າສູນບໍລິການ ແລະ ຖ່າຍທອດ, ສະຖາບັນ ເຕັກໂນໂລຊີ ຄອມພິວເຕີ ແລະ ເອເລັກໂຕຼນິກ(ກະຊວງ ວິທະຍາສາດ ແລະ ເຕັກໂນໂລຊີ) ພ້ອມທີມງານ; ສະຫະພັນນັກຮົບເກົ່າ, ທ່ານ ຂັນຄຳ ແກ້ວບຸດຕາ, ພະແນກການຕ່າງປະເທດ, ທ່ານ ສີສຸວັນ ບົວລະພາ, ຮອງຫົວໜ້າຂະແໜງ ຫ້ອງວ່າການປົກຄອງແຂວງຈຳປາສັກ; ຕາງຫນ້າຫ້ອງການ ວຕ 5 ຕົວເມືອງ, ນັກວິທະຍາກອນທີ່ມາຈາກຫ້ອງການອ້ອມຂ້າງເມືອງ ແລະ ພະນັກງານວິຊາການໃນພະແນກ ວ ຕ ແຂວງ (ຈຳນວນເຂົ້າຮ່ວມທັງຫມົດ 40 ຄົນ, ຍິງ 7 ຄົນ).
ຈຸດປະສົງຂອງການຝຶກອົບຮົມຄັ້ງນີ້ ແມ່ນເພື່ອປະຕິບັດແຜນຍຸດທະສາດຂອງພັກ-ລັດ ກ່ຽວກັບການພັດທະນາ ຊັບພະຍາກອນ ມະນຸດ; ເພື່ອເປັນການຊຸກຍູ້, ສົ່ງເສີມຄວາມຮູ້, ຄວາມສາມາດ ແລະ ພັດທະນາການນໍາໃຊ້ເຕັກໂນ ໂລຊີ ໃຫ້ມີປະສິດທິພາບ ແລະ ປະສິດທິຜົນ; ໂດຍການນຳໃຊ້ໂປຼແກຼມ WordPress ສ້າງເວັບໄຊ ໂດຍມີເປົ້າຫມາຍສ້າງຄວາມເຂັ້ມແຂງດ້ານວິຊາການໃຫ້ແກ່ພະນັກງານວິທະຍາສາດ ແລະ ເຕັກໂນໂລຊີ, ແຂວງ ຈຳປາສັກ ແລະ ຫ້ອງການ ວຕ 5 ຕົວເມືອງ ເພື່ອຮັບໃຊ້ເຂົ້າໃນການປະຕິບັດວຽກງານໃນຂະແໜງການຂອງຕົນ.
ພ້ອມດຽວກັນນັ້ນ, ທ່ານ ພອນປະເສີດ ສຸລິນທອນ ຮັກສາການຫົວຫນ້າສູນບໍລິການ ແລະ ຖ່າຍທອດ, ສະຖາບັນ ເຕັກໂນໂລຊີ ຄອມພິວເຕີ ແລະ ເອເລັກໂຕຼນິກ (ກະຊວງ ວິທະຍາສາດ ແລະ ເຕັກໂນໂລຊີ); ຜ່ານບົດສະຫລູບໂດຍຫຍໍ້ກ່ຽວກັບການຈັດຝຶກອົບຮົມຄັ້ງນີ້: ໂດຍຍົກໃຫ້ເຫັນເຖິງຄວາມຕັ້ງໃຈ, ຄວາມຫ້າວຫັນຂອງນັກຝຶກອົບຮົມ ແລະ ຄວາມຮັບຮູ້ເຂົ້າໃຈຕໍ່ບົດຮຽນທີ່ບັນດາຄູຝຶກຖ່າຍທອດວິຊາຄວາມຮູ້ເພື່ອສາມາດນຳໄປຜັນຂະຫຍາຍຮັບໃຊ້ຫນ້າທີ່ວຽກງານຕໍ່ໄປໃຫ້ເກີດປະສິດທິຜົນສູງ.
ໂອກາດນີ້, ທ່ານ ສົມຈິດ ໂພທິສານ, ຮອງຫົວຫນ້າພະແນກວິທະຍາສາດ ແລະ ເຕັກໂນໂລຊີ, ແຂວງ ຈຳປາສັກ ໄດ້ໃຫ້ກຽດຂຶ້ນມອບໃບຢັ້ງຢືນໃຫ້ແກ່ ນັກສໍາມະນາກອນ ແລະ ມອບໃບຍ້ອງຍໍໃຫ້ແກ່ທິມງານຄູຝຶກຢ່າງສົມກຽດ.
ທ່ານ ພັນໂທ ສົມຫວັງ ພັນພົມມາ, ຮອງຫົວຫນ້າສະຫະພັນນັກຮົບເກົ່າ; ມອບເງິນອຸປະຖຳ ແລະໃບກຽດຕິຄຸນໃຫ້ແກ່ຫົວຫນ້າພະແນກ ວິທະຍາສາດ ແລະ ເຕັກໂນໂລຊີ, ແຂວງ ຈຳປາສັກ ແລະ ຄູຝຶກຈາກສະຖາບັນ ເຕັກໂນໂລຊີ ຄອມພິວເຕີ ແລະ ເອເລັກໂຕຼນິກ, ກະຊວງ ວິທະຍາສາດ ແລະ ເຕັກໂນໂລຊີ.
ທ່ານ ວຽງລະຄອນ ບົວລະພັນ; ຮອງຫົວຫ້ນາພະແນກ ວິທະຍາສາດ ແລະ ເຕັກໂນໂລຊີ, ແຂວງ ຈຳປາສັກ ໄດ້ໃຫ້ກຽດຂຶ້ນມອບ ຄອມພິວເຕີໂນດບຸກ (Notebook)ໃຫ້ແກ່ຫ້ອງການວິທະຍາສາດ ແລະ ເຕັກໂນໂລຊີ, ປະຈຳເມືອງ 5 ຕົວເມືອງ; ເມືອງ ລະ 1 ເຄື່ອງ.
ສຸດທ້າຍນີ້, ທ່ານ ສີຟອງ ແກ້ວເຮືອງມະນີ, ຫົວຫນ້າພະແນກ ວິທະຍາສາດ ແລະ ເຕັກໂນໂລຊີ, ແຂວງຈຳປາສັກ ໄດ້ຂື້ນໂອລົມ ໄດ້ເນັ້ນຫນັກໃຫ້ຜູ້ເຂົ້າຝຶກອົບຮົມໄດ້ນຳເອົາບົດຮຽນທີ່ຄູຝຶກໄດ້ຖ່າຍທອດໃຫ້ນຳໄປຜັນຂະຫຍາຍຈັດຕັ້ງໄປປະຕິບັດໃຫ້ເກີດປະສິດທິຜົນສູງສຸດເພື່ອຮັບໃຊ້ເຂົ້າໃນ ການປະຕິບັດວຽກງານໃນຂະແໜງການຂອງຕົນ. ພ້ອມດຽວກັນນັ້ນ ກ່າວປິດພິທີຢ່າງເປັນທາງການ.